ระเบียบกระทรวงการพัฒนาสังคม และความมั่นคงของมนุษย์ ว่าด้วยคุณสมบัติของกรรมการสมาคมฌาปนกิจสงเคราะห์ พ.ศ. 2545

ระเบียบกระทรวงการพัฒนาสังคม
ระเบียบกระทรวงการพัฒนาสังคม
และความมั่นคงของมนุษย์
ว่าด้วยคุณสมบัติของกรรมการสมาคมฌาปนกิจสงเคราะห์
พ.ศ. ๒๕๔๕
 

อาศัยอำนาจตามความในมาตรา ๗ และมาตรา
๒๑ แห่งพระราชบัญญัติการฌาปนกิจสงเคราะห์ พ.ศ. ๒๕๔๕
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ และมาตรา ๔๕ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงการพัฒนาสังคมและความมั่นคงของมนุษย์ออกระเบียบไว้
ดังต่อไปนี้

ข้อ ๑ ระเบียบนี้เรียกว่า ระเบียบกระทรวงการพัฒนาสังคมและความมั่นคงของมนุษย์
ว่าด้วยคุณสมบัติของกรรมการสมาคมฌาปนกิจสงเคราะห์ พ.ศ. ๒๕๔๕

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ กรรมการสมาคมฌาปนกิจสงเคราะห์
ต้องมีคุณสมบัติ ดังต่อไปนี้
(๑) มีสัญชาติไทย
(๒) มีอายุไม่ต่ำกว่ายี่สิบห้าปีบริบูรณ์
(๓) มีวุฒิการศึกษาไม่ต่ำกว่าชั้นประถมศึกษาปีที่สี่
(๔) มีภูมิลำเนาหรือถิ่นที่อยู่ในจังหวัดที่จดทะเบียนตั้งสมาคมฌาปนกิจสงเคราะห์นั้น
(๕) มีอาชีพเป็นหลักแหล่งและมีฐานะมั่นคง
(๖) เป็นสมาชิกของสมาคมฌาปนกิจสงเคราะห์นั้น
(๗) ไม่เป็นกรรมการของสมาคมฌาปนกิจสงเคราะห์อื่น
(๘) ไม่เป็นผู้มีความประพฤติเสื่อมเสีย
หรือบกพร่องในศีลธรรมอันดี
(๙) ไม่เป็นภิกษุ
สามเณร นักพรต หรือนักบวชในศาสนาใด
(๑๐) ไม่เคยถูกนายทะเบียนสมาคมฌาปนกิจสงเคราะห์ประจำท้องที่
สั่งให้พ้นจากตำแหน่งกรรมการสมาคมฌาปนกิจสงเคราะห์
(๑๑) ไม่เคยถูกที่ประชุมใหญ่สมาคมฌาปนกิจสงเคราะห์ถอดถอนให้ออกจากตำแหน่งกรรมการเพราะเหตุทุจริตต่อหน้าที่
หรือไม่เคยต้องโทษตามกฎหมายว่าด้วยการฌาปนกิจสงเคราะห์
(๑๒) ไม่เคยต้องโทษจำคุกโดยคำพิพากษาถึงที่สุดให้จำคุก
เว้นแต่เป็นโทษสำหรับความผิดได้กระทำโดยประมาท หรือความผิดลหุโทษ
(๑๓) ไม่เป็นคนไร้ความสามารถหรือคนเสมือนไร้ความสามารถ
(๑๔) ไม่เป็นบุคคลที่มีหนี้สินล้นพ้นตัว
หรือบุคคลล้มละลาย
(๑๕) ไม่เคยถูกไล่ออก
ปลดออก หรือให้ออกจากส่วนราชการ หน่วยงานของรัฐหรือรัฐวิสาหกิจ หรือไม่เคยถูกนายจ้างเลิกจ้างเพราะเหตุทุจริตต่อหน้าที่

ข้อ ๔ ให้ผู้อำนวยการสำนักงานกิจการสตรีและสถาบันครอบครัวรักษาการตามระเบียบนี้


ประกาศ
ณ วันที่ ๒๗ ธันวาคม พ.ศ. ๒๕๔๕
อนุรักษ์ จุรีมาศ
รัฐมนตรีว่าการกระทรวงการพัฒนาสังคม
และความมั่นคงของมนุษย์


















ปริญสินีย์/ผู้จัดทำ
๒๑
กุมภาพันธ์ ๒๕๕๕












[๑] ราชกิจจานุเบกษา เล่ม ๑๒๐/ตอนพิเศษ
๓๑ ง/หน้า ๒๗/๑๓ มีนาคม ๒๕๔๖